**Љиљана Павловић, судија Привредног суда у Београду**

**СТЕЧАЈНИ ПОСТУПАК РЕОРГАНИЗАЦИЈОМ**

**СА УНАПРЕД ПРИПРЕМЉЕНИМ ПЛАНОМ РЕОРГАНИЗАЦИЈЕ**

**И ПОЛОЖАЈ И УЛОГА СТЕЧАЈНОГ СУДИЈЕ**

Реорганизација представља законом уређени правни пут економског и финансијског оздрављења предузећа – стечајног дужника, у циљу омогућавања његове пословне рехабилитације.

Реорганизацијом се врши стручно преструктурисање дугова на начин на који се разумно може очекивати да ће повратити одрживост предузећа са растућим пословањем у будућности и, на који се обезбеђује коначно решавање свих потраживања и интереса у складу са законом.

Сложена и тешка економска ситуација у Републици Србији, као последица утицаја глобалне светске економске и финансијске кризе у времену доношења Закона о стечају створила је потребу да инсолвентна правна лица у преговорима са својим повериоцима о свим битним питањима, благовремено предузму све неопходне мере за консолидацију која би имала за циљ повољније намирење поверилаца, него ако би се спровео стечајни поступак путем банкротства. Све ово при чињеници да Закон о споразумном финансијском реструктурирању привредних друштава (Сл. Гласник РС бр. 36/11) није дао очекиване резултате.

Одредбама члана 127 став 2 Закона о стечајном поступку (Сл. Гласник РС бр. 64/04 и 65/05) је била дата могућност и право подношења плана реорганизације истовремено са подношењем предлога за покретање стечајног поступка, не ограничавајући притом круг овлашћених лица за подношење таквог предлога. Међутим, оно није дало никакве резултате у пракси.

Унапред припремљени план реорганизације који се подноси истовремено са предлогом за покретање стечаја, сада је у искључивој ингеренцији стечајног дужника.

Институт Унапред припремљеног плана реорганизације у односу на редовну стечајну реорганизацију има знатне предности: у брзини, уштеди, бизнис дужника трпи мање поремећаја, дужник има много више контроле над читавим процесом. Очигледне су и друге предности а нарочито у погледу наметања плана реорганизације мањини несагласних у оквиру класе поверилаца, али и пратеће забране извршења. Што се тиче брзине, од тренутка подношења предлога за покретање стечајног поступка реорганизацијом са унапред припремљеним планом реорганизације па до гласања за усвајање плана утврђен је рок од 30 до 45 дана (члан 159 став 6 Закона о стечају).

Без обзира на чињеницу да трошкове настале од подношења предлога до усвајања плана сноси подносилац плана, односно сам стечајни дужник, директни трошкови унапред припремљеног плана реорганизације су знатно нижи у односу на трошкове реорганизације у отвореном стечајном поступку.

Унапред припремљени план реорганизације је план који дужник припрема у сарадњи са повериоцима и подноси га истовремено са предлогом за покретање стечајног поступка. Законодавац је оставио могућност привредним субјектима да слободно регулишу и редефинишу своје дужничко – поверилачке односе, како ради опстанка стечајног дужника, тако и ради заштите интереса његових поверилаца. План може бити унапред и изгласан. Закон о стечају, допушта такву могућност тако што прописује да се уз план реорганизације поднесу и гласачки листићи поверилаца са овереним потписима овлашћених лица, при чему, у случају унапред изгласаног плана, поред потписане изјаве већинских поверилаца сваке планом предвиђене класе да су сагласни са садржином плана спремни да гласају за усвајање плана, наводи се да се таква изјава сматра и гласачким листићем. Ове гласачке листиће поверилаца треба разликовати од потписаних изјава већинских поверилаца сваке планом предвиђене класе да су сагласни са садржином плана и спремни да гласају за његово усвајање што је обавезни елемент садржине плана реорганизације. Ове потписане изјаве поверилаца представљају само формални елемент садржине плана, али немају обавезујуће дејство, нити су замена за гласање о плану на рочишту. Међутим, изјаве поверилаца ће имати обавезујуће дејство, односно сматраће се гласачким листићима, уколико су кумулативно испуњена два услова:

а) материјалноправни: изјава мора да садржи одредбу којом поверилац изричито изјављује да се изјава има сматрати гласачким листићем и

б) формалноправни: потпис овлашћеног лица на изјави мора бити оверен.

Глас дат писаним путем пре рочишта за гласање о плану реорганизације поверилац може ставити ван снаге пре потврђивања, усвајања плана од стране стечајног судије, и то тако што ће о томе писаним путемо бавестити суд и подносиоца плана најкасније 3 дана пре одржавања рочишта за гласање, или ће то учинити на самом рочишту.

Међутим, у пракси је далеко чешћи случај да изјаве о сагласности немају обавезујуће дејство. Зато коришћење израза „prepack“ за унапред припремљене планове реорганизације нема основа, јер исти значи да је план не само унапред припремљен већ и „унапред изгласан“.

На одредбе стечаја по унапред припремљеном плану примењују се одредбе о реорганизацији у стечају осим одредбе којима је дефинисано ко су подносиоци плана и трошкови подношења плана реорганизације, рокова за подношење плана реорганизације, одбацивање предлога плана реорганизације и расправе о плану реорганизације, јер су ове фазе поступка другачије дефинисане у поступку по унапред припремљеном плану.

Унапред припремљени план реорганизације посебан значај даје адекватној информисаности поверилаца и других учесника у поступку стечаја. С обзиром на природу поступка, уведен је низ корака који треба да учине поступак предвидивим и јавним како би се смањила неинформисаност између дужника и поверилаца и то посебно оних који нису учествовали у преговорима о унапред припремљеном плану реорганизације као и других учесника у поступку. Наиме, члан 156 став 3 прописује седам додатних елемената које унапред припремљени план реорганизације мора да садржи:

„*1) одредбу којом се одређује да ће потраживање повериоца које није обухваћено одредбама плана о намирењу поверилаца бити намирено на исти начин и под истим условима као потраживања других поверилаца његове класе;*

*2) потписану изјаву већинских поверилаца по вредности потраживања сваке планом предвиђене класе да су сагласни са садржином плана и спремни да гласају за његово усвајање;*

*3) изјаву стечајног дужника о веродостојности података и информација наведених у плану;*

*4) податке о поступку припреме плана реорганизације, укључујући и податке о послатим обавештењима, доступности информација повериоцима и току преговора;*

*5) ванредни извештај ревизора са стањем пословних књига утврђеним најкасније 60 дана пре дана подношења унапред припремљеног плана реорганизације суду, са прегледом свих потраживања и процентуалним учешћем сваког повериоца у одговарајућој класи плана;*

*6) изјаву ревизора или лиценцираног стечајног управника да је унапред припремљен план реорганизације изводљив;*

*7) извештај о очекиваним битним догађајима у пословању након дана сачињавања плана и преглед обавеза чије се доспеће очекује у наредних 90 дана, као и начина намирења тих обавеза.“*

Најважнији елемент у том смислу представља ванредни извештај ревизора са стањем пословних књига утврђеним најкасније 60 дана пре дана подношења унапред припремљеног плана реорганизације суду и прегледом свих потраживања и процентуалним учешћем сваког повериоца у одговарајућој класи плана.

Други битан елемент је изјава ревизора или лиценцираног стечајног управника да је унапред припремљен план реорганизације изводљив. Изјава садржи мишљење ревизора или стечајног управника о изводљивости и целисходности мера предвиђених планом и оправданости претпоставки на којима се план заснива.

За документацију која се контролише по методу узорка, а у складу са прописаним стандардима, одговара (претходно наведеном изјавом) дужник, а за исказано мишљење ревизор. Тежина његове изјаве заснива се на стручности, знању и овлашћењу које му даје право на контролу.С друге стране, лиценцирани стечајни управник је предузетник, уз све Законом о стечају прописане услове за стицање лиценце. Дакле, реч је о личности која познаје правила спровођења стечајног поступка, али и правила и нужности економског окружења, личност која може реално сагледати и узроке лошег пословања, и мере превазилажења тих проблема. Коначно, ради се о потпуно независном лицу чији је интерес заштита „свих од сваког“ и oбрнуто, омеђена законским оквирима.

Давањем изјаве, лиценцирани стечајни управники ревизор преузима и одговорност (уколико се утврди да је она нереална, нетачна и непрофесионална у датим околностима) и личном имовином, а и закљученим осигурањем од одговорности, за штету која може настати. Таква је одговорност и ревизора.

Поред наведене изјаве ревизора или лиценцираног стечајног управника, обавезнa је и изјава стечајног дужника о веродостојности података иинформација наведених у предложеном плану.

Сам термин „изјава“, за коју је уобичајено да се даје под кривичном и материјалном одговорношћу, за разлику од „мишљења“, подразумева истинит исказ и за кога се отвара питање одговорности уколико исказни је био тачан.

Трећи елемент односи се на податке о поступку припреме плана, укључујући и податке о послатим обавештењима, доступности информација повериоцима и току преговора. Ове информације су намењене стечајном судији. На основу презентованих података стечајни судија проверава да ли је поступак спроведен у складу са начелима јавности и информисаности стечајних поверилаца. Такође, пружени подаци треба да омогуће судији да одреди адекватан начин објаве огласа.

Четврто, а како би се смањила неизвесност у периоду од подношења до потврђивања унапред припремљеног плана реорганизације, Закон предвиђа и достављање извештаја о очекиваним битним догађајима након сачињавања плана. Извештај треба да наведе очекиване трошкове пословања и обавезе које проистичу из пословања 90 дана од дана сачињавања плана. Интенција ове одредбе је спречавање злоупотреба након подношења плана. У пракси, услед кашњења у наступању правоснажности плана, неизвесност услед одлагања почетка примене плана додатно је појачана одсуством информација о трошковима пословања и обавезама које подносилац може имати након истека периода од 90 дана.

Читав поступак сачињавања унапред припремљеног плана реорганизације и преговора предлагача плана са повериоцима измештен је ван суда. Надлежност стечајног судије је ограничена на:

* испитивање испуњености услова за отварање поступка стечаја;
* утврђивање да су одредбе плана реорганизације у складу са законом. Законитост плана представља општи услов његове извршноости. Стечајни судија неће потврдити план реорганизације ако су у његовој изради повређени императивни прописи о садржају плана реорганизације и прихватању од стране поверилаца;
* оцену уредности плана.

Чланом 57 став 2 утврђено је право стечајног судије да по службеној дужности или на предлог стечајног управника, ангажује независно стручно лице да изврши процену капитала стечајног дужника, о трошку подносиоца плана, ако је планом реорганизације предвиђена мера претварања потраживања у капитал стечајног дужника. Имајући у виду одредбе Закона о привредним друштвима, Закона о рачуноводству и одредбе Међународних рачуноводствених стандарда, сматрам да стечајни судија мора ову меру одредити по службеној дужности, независно од предлога стечајног управника.

Члан 157 став 2

*„U slučaju da je planom reorganizacije predviđena mera pretvaranja potraživanja u kapital stečajnog dužnika, stečajni sudija može, po službenoj dužnosti ili na predlog stečajnog upravnika, angažovati nezavisno stručno lice da izvrši procenu kapitala stečajnog dužnika, o trošku podnosioca plana.“*

У оквиру утврђивања законитости плана, стечајни судија мора водити рачуна да се спровођење мера предвиђених планом реорганизације не може вршити супротно одредбама закона којима се уређује заштита конкуренције. Сматрам да одредбу члана 157 став 3 Закона да рочиште за разматрање предлога плана реорганизације и гласање од стране поверилаца не може бити одржано пре доношења одлуке органа надлежног за заштиту конкуренције, односно пре истека рока прописаног законом којим се уређује заштита конкуренције не треба тумачити широко и захтевати одлуку Комисије за заштиту конкуренције у свим случајевима покретања стечајног поступка реорганизацијом са унапред припремљеним планом реорганизације. Одлуку треба обезбедити само у случајевима када мерама за реализацију плана може доћи до повреде конкуренције: конверзије потраживања у капитал стечајног дужника; до капитализација од стране повериоца или трећег лица – стратешког партнера; продаја имовине.

Одредбама члана 158 став 3 Закона о стечају прописано је да ће „*Стечајни судија по службеној дужности или по примедби заинтересованог лица одбацити предлог за покретање стечајног поступка и предлог унапред припремљеног плана реорганизације, ако:*

*1) план није ускладу са законом;*

*2) планом нису обухваћени повериоци који би, да су обухваћени планом, могли да својим гласањем утичу на одлуку о усвајању плана;*

*3) је план непотпун или неуредан, а нарочито ако нису поштоване одредбе овог закона оовлашћеним подносиоцима, садржин и року за подношење плана реорганизације, а недостаци се немогу отклонити или нису отклоњени у року који је одредио стечајни судија;*

*4) утврди да непостоји стечајни разлог из члана 11. овог закона.“*

Одредбама члана 158 став 4 Закона о стечају прописано је да У случају да унапред припремљен план реорганизације садржи отклоњиве недостатке или техничке грешке, стечајни судија може закључком наложити стечајном дужнику **да у року од осам дана** изврши потребне исправке, а одредбама члана 158 став 5 да уколико стечајни дужник у остављеном року непоступи по налогу суда, стечајни судија ће одбацити предлог за покретање стечајног поступка у складу са унапред припремљеним планом реорганизације.

***Član 158.***

*Ako stečajni dužnik istovremeno sa podnošenjem predloga za pokretanje stečajnog postupka podnese unapred pripremljen plan reorganizacije u predlogu se mora jasno naznačiti da se predlaže pokretanje stečajnog postupka reorganizacijom, u skladu sa unapred pripremljenim planom reorganizacije.*

*Stečajni dužnik je dužan da uz predlog iz stava 1. ovog člana podnese dokaz o postojanju nekog od stečajnih razloga iz člana 11. ovog zakona.*

*Stečajni sudija će po službenoj dužnosti ili po primedbi zainteresovanog lica odbaciti predlog za pokretanje stečajnog postupka i predlog unapred pripremljenog plana reorganizacije, ako:*

*1) plan nije u skladu sa zakonom;*

*2) planom nisu obuhvaćeni poverioci koji bi, da su obuhvaćeni planom, mogli da svojim glasanjem utiču na odluku o usvajanju plana;*

*3 )je plan nepotpun ili neuredan, a naročito ako nisu poštovane odredbe ovog zakona o ovlašćenim podnosiocima, sadržini i roku za podnošenje plana reorganizacije, a nedostaci se ne mogu otkloniti ili nisu otklonjeni u roku koji je odredio stečajni sudija;*

*4) utvrdi da ne postoji stečajni razlog iz člana 11. ovog zakona.*

*U slučaju da unapred pripremljen plan reorganizacije sadrži otklonjive nedostatke ili tehničke greške, stečajni sudija može zaključkom naložiti stečajnom dužniku da u roku od osam dana izvrši potrebne ispravke.*

*Ukoliko stečajni dužnik u ostavljenom roku ne postupi po nalogu suda, stečajni sudija će odbaciti predlog za pokretanje stečajnog postupka u skladu sa unapred pripremljenim planom reorganizacije.*

У складу са одредбама члана 159 Закона о стечају, након што се унапред припремљени план реорганизације поднесе истовремено са подношењем предлога за покретање стечајног поступка, стечајни судија ће **у року од три дана:**

1. донети решење о покретању претходног поступка за испитивање испуњености услова за отварање поступка стечаја,
2. дати налог предлагачу да, у року од три дана од дана добијања судског налога, предујми трошкове објављивања огласа као и друге трошкове претходног поступка и одредити износ предујма трошкова;
3. израдити оглас о покретању претходног поступка за испитивање испуњености услова за отварање поступка стечаја у складу са унапред припремљеним планом реорганизације и,
4. заказати рочиште за одлучивање о предлогу и гласање о плану.

Иако закон предвиђа да је стечајни дужник дужан да уз предлог плана поднесе и доказ о постојању неког од стечајних разлога из члана 11 Закона, постојање претеће неспособности плаћања као стечајног разлога чини овај захтев само формалним.

**Пет дана након покретања поступка** стечајни судија одређује мере обезбеђења:

1. на захтев заинтересованог лица или по службеној дужности, може именовати привременог стечајног управника или ангажовати друга стручна лица у циљу утврђивања тачности података из унапред припремљеног плана.
2. на предлог дужника одређује забрану извршења на имовини дужника;
3. стечајни судија може заказати рочиште за решавање о захтеву за одређивање мере забране извршења и намирења, за ангажовање привременог стечајног управника, односно за разматрање других питања у вези са унапред припремљеним планом реорганизације.

У случају да унапред припремљени план реорганизације садржи отклоњиве недостатке или техничке грешке судија може закључком наложити стечајном дужнику **да у року од 8 дана** изврши потребне исправке.

Овај претходни поступак траје најмање 30, а највише 45 дана. Стечајни судија може закључком продужити овај рок за највише 15 дана, уколико то захтевају разлози сложености пословања и дужничко поверилачких односа у вези са стечајним дужником или поступање по примедбама поверилаца или поступање стечајног дужника по налогу суда.

**Најкасније пет дана пре одржавања рочишта** за гласање о унапред припремљеном плану реорганизације, стечајни судија одбацује предлог за покретање поступка стечаја реорганизацијом, у случају да нису испуњени услови за отварање стечајног поступка у складу са унапред припремљеним планом реорганизације прописани законом.

***Član 159.***

*Stečajni sudija u roku od tri dana od dana podnošenja urednog predloga iz člana 158. ovog zakona, donosi rešenje o pokretanju prethodnog postupka za ispitivanje ispunjenosti uslova za otvaranje postupka stečaja u skladu sa unapred pripremljenim planom reorganizacije kojim zakazuje ročište za odlučivanje o predlogu i glasanje o planu na koje poziva sve poznate poverioce. Ročište se održava u roku predviđenom za okončanje prethodnog postupka.*

*Oglas o pokretanju prethodnog postupka za ispitivanje ispunjenosti uslova za otvaranje postupka stečaja u skladu sa unapred pripremljenim planom reorganizacije, izrađuje stečajni sudija odmah po donošenju rešenja iz stava 1. ovog člana.*

*Oglas iz stava 2. ovog člana objavljuje se na oglasnoj tabli suda i u "Službenom glasniku Republike Srbije", kao i u najmanje tri visokotiražna dnevna lista koji se distribuiraju na celoj teritoriji Republike Srbije. Troškove objavljivanja oglasa kao i druge troškove prethodnog postupka iz stava 1. ovog člana dužan je da predujmi predlagač u iznosu koji odredi sud, a u roku od tri dana od dana dobijanja sudskog naloga.*

*U slučaju da predlagač ne uplati predujam u roku iz stava 3. ovog člana, stečajni sudija obustaviće prethodni postupak i predlog odbaciti.*

*Oglas iz stava 2. ovog člana, uz podatke iz rešenja o pokretanju prethodnog postupka, mora da sadrži i:*

1. *obaveštenje poveriocima o tome gde i kada mogu izvršiti uvid u predlog unapred pripremljenog plana reorganizacije;*

*2) poziv zainteresovanim licima da sve primedbe na predlog unapred pripremljenog plana reorganizacije kojima osporavaju sadržinu unapred pripremljenog plana reorganizacije, a naročito osnov ili visinu planom obuhvaćenih potraživanja, dostave stečajnom dužniku i nadležnom sudu u roku koji nije kraći od 15 dana od dana objavljivanja oglasa u "Službenom glasniku Republike Srbije". Predlagač plana je u obavezi da odgovor na primedbe dostavi nadležnom sudu u roku od osam dana od dana prijema primedbe u sudu.*

*Stečajni sudija može naložiti podnosiocu predloga da oglas iz stava 2. ovog člana objavi i u drugim domaćim i međunarodnim sredstvima informisanja.*

*Prethodni postupak iz stava 1. ovog člana traje najmanje 30, a najviše 45 dana. Stečajni sudija može zaključkom produžiti ovaj rok za najviše 15 dana, ukoliko to zahtevaju razlozi složenosti poslovanja i dužničko poverilačkih odnosa u vezi sa stečajnim dužnikom ili postupanje po primedbama iz stava 5. tačka 2) ovog člana ili postupanje stečajnog dužnika po nalogu suda.*

*Tokom prethodnog postupka iz stava 1. ovog člana, stečajni sudija može, na zahtev zainteresovanog lica ili po službenoj dužnosti, imenovati privremenog stečajnog upravnika ili angažovati druga stručna lica u cilju utvrđivanja tačnosti podataka iz unapred pripremljenog plana. Privremeni stečajni upravnik obavlja poslove određene rešenjem o njegovom imenovanju. Troškove angažovanja upravnika i stručnog lica snosi podnosilac predloga.*

*Na predlog podnosioca plana stečajni sudija u roku od pet dana od dana podnošenja predloga može odrediti zabranu izvršenja na obezbeđenoj i neobezbeđenoj imovini stečajnog dužnika.*

*Protiv rešenja iz st. 8. i 9. ovog člana nije dozvoljena žalba.*

*Tokom prethodnog postupka iz stava 1. ovog člana stečajni sudija može zakazati ročište za rešavanje o zahtevu za određivanje mere zabrane izvršenja i namirenja, za angažovanje privremenog stečajnog upravnika, odnosno za razmatranje drugih pitanja u vezi sa unapred pripremljenim planom reorganizacije.*

*U slučaju da nisu ispunjeni uslovi za otvaranje stečajnog postupka u skladu sa unapred pripremljenim planom reorganizacije propisani ovim zakonom stečajni sudija odbacuje predlog za pokretanje postupka, a najkasnije pet dana pre održavanja ročišta za glasanje o unapred pripremljenom planu reorganizacije.*

Одредбама члана 160 Закона утврђено је да се за потребе гласања о унапред припремљеном плану реорганизације сматра да су све обавезе стечајног дужника настале пре подношења унапред припремљеног плана реорганизације доспеле на дан одржавања рочишта о гласању за план. Како постоји могућност да планом нису обухваћена потраживања која су у спору или друга потраживања, законом је дато право стечајном судији да поступајући по захтеву заинтересованог лица, може извршити процену висине потраживања за потребе гласања о унапред припремљеном плану реорганизације. Овим стечајни судија не врши прејудицирање евентуалног спорног односа, али да би обезбедио пуну транспарентност поступка израде плана и гласања о плану признаје заинтересованом лицу право да гласа.

У случају усвајања плана, стечајни судија решењем истовремено отвара стечајни поступак, потврђује усвајање унапред припремљеног плана реорганизације и обуставља стечајни поступак.

Ако се на рочишту не усвоји унапред припремљен план реорганизације, стечајни судија решењем одбија предлог за покретање стечајног поступка у складу са унапред припремљеним планом реорганизације.

***Član 160.***

*Za potrebe glasanja o unapred pripremljenom planu reorganizacije smatra se da su sve obaveze stečajnog dužnika nastale pre podnošenja unapred pripremljenog plana reorganizacije dospele na dan održavanja ročišta o glasanju za plan.*

*Stečajni sudija, postupajući po zahtevu zainteresovanog lica, može izvršiti procenu visine potraživanja za potrebe glasanja o unapred pripremljenom planu reorganizacije.*

*Ako se unapred pripremljeni plan reorganizacije na ročištu usvoji, stečajni sudija će rešenjem istovremeno otvoriti stečajni postupak, potvrditi usvajanje unapred pripremljenog plana reorganizacije i obustaviti stečajni postupak.*

*Ako se na ročištu ne usvoji unapred pripremljen plan reorganizacije stečajni sudija rešenjem odbija predlog za pokretanje stečajnog postupka u skladu sa unapred pripremljenim planom reorganizacije.*

Законом је стечајном судији дата посебна улога у оцени начина и законитости формирања класа поверилаца.

Одредбама члана 165 је пртедвиђено да се „Гласање врши у оквиру класа поверилаца. Потраживања поверилаца деле се најмање на класе по основу њихових разлучних права и права приоритета њихових потраживања према исплатним редовима.

Класе поверилаца се образују у складу са два објективна критеријума: разлучним правима поверилаца и правом приоритета потраживања. Мимо наведених критеријума,

Стечајни судија има законско овлашћење да дозволи формирање додатне класе у случају да је према околностима конкретног случаја оправдано формирање посебне класе услед појединих суштинских карактеристика појединих потраживања, или у случају да су сва потраживања у оквиру предложене класе у значајној мери слична. При процени да ли треба формирати посебну класу поверилаца треба поћи од заједничког интереса који ти повериоци имају, а не само од сличности права која потражују.

„Стечајни судија може наложити или одобрити формирање једне или више додатних класа у следећим случајевима:

1) ако су стварне и суштинске карактеристике потраживања такве да је оправдано формирање посебне класе;

2) ако су сва потраживања у оквиру предложене посебне класе у значајној мери слична, изузимајући класе формиране из административних разлога у складу са ставом 6. овог члана.“

Стечајни судија има дискреционо право да наложи формирање посебне класе поверилаца који не гласају о плану реорганизације, ако на основу достављених доказа утврди да су повериоци који имају више од 30% потраживања у оквиру једне од класа:

„1) лица повезана са лицем које је контролни члан или акционар или поседује значајно учешће у капиталу стечајног дужника, у смислу закона којим се уређују привредна друштва;

2) правна лица у којима су лица из тачке 1) овог става директно или индиректно контролни чланови или акционари, односно поседују значајно учешће у капиталу, у смислу закона којим се уређују привредна друштва;

3) лица која са лицима из тач. 1) и 2) овог става делују заједно у смислу закона којим се уређују привредна друштва“

У досадашњој пракси, Привредни апелациони суд је ово право стечајног судије утврдио као обавезу.